Raisi, în vârstă de 63 de ani, a murit după ce elicopterul său s-a prăbușit, duminică, într-o regiune muntoasă, în timp ce se deplasa din provincia Azerbaidjanul de Est către orașul Tabriz
La bord se afla și ministrul iranian de Externe, Hossein Amir-Abdollahian.
Televiziunea și agențiile iraniene de știri au anunțat că toate persoanele aflate la bord au fost ucise.
Șeful organizației Semiluna Roșie din Iran, Pir-Hossein Kolivand, a declarat mai devreme în cursul zilei că nu există semne de viață în urma prăbușirii elicopterului.
El a adăugat că eforturile de căutare și salvare s-au încheiat, iar cadavrele celor din elicopter vor fi transportate în orașul Tabriz.
"Președintele Raisi, ministrul de Externe și toți pasagerii din elicopter au fost uciși în accident", a declarat pentru Reuters un oficial de rang înalt, care a cerut să nu fie nominalizat, din cauza caracterului sensibil al subiectului.
Elicopterul, care transporta nouă persoane, zbura în condiții de ceață densă.
Prăbușirea aparatului a declanșat o operațiune de căutare și salvare în care s-au implicat și Uniunea Europeană și Turcia.
Presa internațională notează că intervenția echipelor de salvatori a fost îngreunată de ceață și de temperaturile scăzute.
În GALERIA FOTO următoare, imagini culese de drona turcă Akinci de la locul unde s-a prăbușit elicopterul în care se afla președintele iranian:
››› Vezi galeria foto ‹‹‹Guvernul iranian se întrunește de urgență după moartea președintelui Raisi
Guvernul iranian s-a reunit, luni, într-o ședință de urgență după anunțul oficial că președintele Ebrahim Raisi și ministrul de Externe al țării, Hossein Amir-Abdollahian, au murit într-un accident de elicopter, relatează agenția de stat IRNA, conform CNN.
Scaunul pe care stătea de obicei în ședința cabinetului Raisi a fost lăsat liber și acoperit cu o eșarfă neagră, în memoria președintelui, adaugă sursa citată, care menționează o fotografie cu scena respectivă, distribuită de presa iraniană.
Momentul și detaliile unei procesiuni de doliu urmează să fie comunicate public.
În timpul mandatului prezidențial, Ebrahim Raisi a fost văzut ca un protejat al liderului suprem al Iranului, ayatollahul Ali Khamenei, și ca potențial succesor al acestuia în cadrul teocrației șiite din țară.
În conformitate cu constituția iraniană, în cazul în care președintele moare, prim-vicepreședinte țării, Mohammad Mokhber, preia interimatul iar alegerile prezidențiale ar trebui să fie organizate în termen de 50 de zile.